রাজশাহীতে আহমদিয়া মসজিদে ‘আত্মঘাতী হামলা’র পর নতুন করে বাংলাদেশে ভ্রমণ সতর্কতা জারি করেছে যুক্তরাজ্য। এতে বলা হয়েছে, ৩০শে ডিসেম্বর পৌরসভা নির্বাচনে সহিংসতা হতে পারে। তা ছড়িয়ে পড়তে পারে সারাদেশে। এছাড়া ওই সতর্কবার্তায় বলা হয়েছে, পশ্চিমাদের ওপর আরও হামলা হতে পারে। এ প্রেক্ষিতে ব্রিটিশ নাগরিকদের নতুন করে সতর্ক করেছে সরকার। এতে তাদেরকে চোখমুখ খোলা রেখে চলতে বলা হয়েছে। বলা হয়েছে, চলাফেরার সময় সতর্কতা অবলম্বন করুন। আগেভাগেই যথাযথ নিরাপত্তা নিতে হবে। গতকাল যুক্তরাজ্য সরকারের ওয়েবসাইটে এ সতর্কতা আপডেট করা হয়েছে। এতে বলা হয়েছে, বাংলাদেশ সরকার ও বাংলাদেশ জাতীয়তাবাদী দল (বিএনপি) নেতৃত্বাধীন বিরোধী জোটের মধ্যে উত্তেজনা অব্যাহত রয়েছে।